钦定古今图书集成/理学汇编/字学典/第106卷 > 释贯休
## 钦定古今图书集成/理学汇编/字学典/第106卷 > 释贯休

按《唐诗纪事》：“释贯休，姓姜氏，字德隐，婺州兰溪人。工
篆隶。初在荆州，成中令问其笔法，曰：‘此事须登坛而
授，讵可草草言之’？成怒，放黔中入蜀，王建遇之厚。”
按《宣和书谱》：释贯休作字奇崛，至草书益胜，崭峻之
状，可以想见。其人喜书千文，世多传其本。虽不可以
比迹智永，要自不凡。有歌诗千馀首，号《禅月集》，行于
世。今御府所藏八草书《常侍帖》，《千文》，六行书《梦游仙
诗》。

按《图画见闻志》：“休公有诗集行于世，兼善书，谓之姜
体，以其俗姓姜也。”

按《益州名画录》：“贯休善草书，时人比诸怀素。”